ครม. เห็นชอบยกเว้นค่าทางด่วนทางพิเศษบูรพาวิถี และกาญจนาภิเษก (บางพลี-สุขสวัสดิ์) เป็นเวลา 7 วัน เพื่ออำนวยความสะดวกประชาชนเดินทางในช่วงเทศกาลสงกรานต์
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี วันนี้ (4 เม.ย. 66) ได้รับทราบการยกเว้นค่าผ่านทางพิเศษตามประกาศกระทรวงคมนาคม สำหรับทางพิเศษบูรพาวิถี และทางพิเศษกาญจนาภิเษก (บางพลี-สุขสวัสดิ์) ในช่วงเทศกาลสงกรานต์ปี 2566 ตั้งแต่วันที่ 12 เมษายน 2566 เวลา 00.01 น. ถึงวันที่ 18 เมษายนเวลา 24.00 น. รวม 7 วันทั้งนี้ เพื่อเป็นการแก้ไขปัญหาการจราจรติดขัดของทางพิเศษ และอำนวยความสะดวกการเดินทางให้กับประชาชนในช่วงเทศกาลสงกรานต์ปี 2566 และเรื่องนี้ได้ผ่านการเห็นชอบจากคณะกรรมการการทางพิเศษแห่งประเทศไทย (กทพ.) แล้ว ซึ่งกระทรวงคมนาคมประเมินว่า ตลอด 7 วันข้างต้น จะมีปริมาณการใช้ทางพิเศษ รวมกว่า 2,500,000 คัน เฉลี่ยกว่า 360,000 คันต่อวัน รวมเป็นรายได้ที่ กทพ. ไม่ได้เรียกเก็บตลอด 7 วัน รวมกว่า 100 ล้านบาทอย่างไรก็ตาม คาดว่าจะได้รับประโยชน์ทั้งด้านค่าใช้จ่ายจากการใช้รถ และการประหยัดเวลาในการเดินทางคิดเป็นมูลค่ารวมกว่า 123 ล้านบาท แยกเป็นประโยชน์ที่ได้รับจากการยกเว้นค่าผ่านทางพิเศษบูรพาวิถีกว่า 51 ล้านบาท และจากทางพิเศษกาญจนาภิเษก (บางพลี-สุขสวัสดิ์) กว่า 72 ล้านบาท.